## Odluka o izmjenama i dopunama Odluke o klasifikaciji plasmana i izvanbilančnih obveza kreditnih institucija

### NN 2/2010 (4.1.2010.), Odluka o izmjenama i dopunama Odluke o klasifikaciji plasmana i izvanbilančnih obveza kreditnih institucija

2 04.01.2010 Odluka o izmjenama i dopunama Odluke o klasifikaciji plasmana i izvanbilančnih obveza kreditnih institucija

HRVATSKA NARODNA BANKA

22

Na temelju članka 161. stavka 1. točke 4. Zakona o kreditnim institucijama (»Narodne novine«, broj 117/2008, 74/2009 i 153/2009) i članka 43. stavka 2. točke 9. Zakona o Hrvatskoj narodnoj banci (»Narodne novine« br. 75/2008.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O KLASIFIKACIJI PLASMANA I IZVANBILANČNIH OBVEZA KREDITNIH INSTITUCIJA

Članak 1.

U Odluci o klasifikaciji plasmana i izvanbilančnih obveza kreditnih institucija (»Narodne novine«, br. 1/2009 i 75/2009), u članku 10. stavku 2. iza riječi »izloženosti« dodaje se zarez i riječi: »ako odredbama ove Odluke nije drugačije određeno.«.

Članak 2.

Članak 17. mijenja se i glasi:

»(1) Umanjenje vrijednosti plasmana skupine A na skupnoj osnovi provodi se u visini latentnih gubitaka koje utvrdi kreditna institucija primjenom svoje unaprijed pripremljene i testirane interne metodologije utemeljene na iskustvu kreditne institucije.

(2) Do početka primjene interne metodologije procjene latentnih gubitaka sadržanih u portfelju plasmana rizične skupine A kreditna je institucija dužna održavati razinu umanjenja (ispravaka) vrijednosti tih plasmana u svoti koja nije manja od 0,85% ni veća od 1,20% ukupnog stanja plasmana rizične skupine A.

(3) Umanjenje (ispravak) vrijednosti plasmana rizične skupine A knjigovodstveno se provodi na teret troškova kreditne institucije za razdoblje u kojem su gubici utvrđeni i u korist odgovarajućih računa ispravaka vrijednosti plasmana koji su predmet klasifikacije prema ovoj Odluci.

(4) Kreditna je institucija dužna najmanje jedanput godišnje preispitati internu metodologiju procjene kreditnog rizika i po potrebi je revidirati, a sve radi smanjenja razlika između procijenjenih i stvarnih latentnih gubitaka koji postoje u kreditnom portfelju rizične skupine A.«.

Članak 3.

U članku 20. stavku 1. riječi »Odluke o jedinstvenom iskazivanju« zamjenjuju se riječima: »odluke kojom se uređuje način izračunavanja«.

Članak 4.

Članak 32 mijenja se i glasi:

»(1) Rezerviranja za gubitke na skupnoj osnovi povezane s izvanbilančnim obvezama rizične skupine A provode se u visini koju prema svojoj unaprijed pripremljenoj i testiranoj internoj metodologiji utvrdi kreditna institucija za pojedinu kategoriju srodnih izvanbilančnih obveza unutar skupine A.

(2) Do početka primjene interne metodologije procjene latentnih gubitaka sadržanih u izvanbilančnim obvezama rizične skupine A kreditna je institucija dužna održavati razinu rezerviranja za te izvanbilančne obveze u svoti koja nije manja od 0,85% ni veća od 1,20% ukupnog stanja izvanbilančnih obveza rizične skupine A.

(3) Iznos rezerviranja za gubitke na skupnoj osnovi povezane s izvanbilančnim obvezama rizične skupine A knjigovodstveno se provodi na teret troškova kreditne institucije za razdoblje u kojem su gubici utvrđeni i u korist odgovarajućih računa rezerviranja u pasivi bilance.

(4) Kreditna je institucija dužna najmanje jedanput godišnje preispitati internu metodologiju procjene kreditnog rizika s osnove izvanbilančnih obveza i po potrebi je revidirati, a sve radi smanjenja razlika između procijenjenih i stvarnih latentnih gubitaka koji su povezani s izvanbilančnim obvezama rizične skupine A.«.

Članak 5.

U članku 37. stavak 6. mijenja se i glasi:

»(6) Za plasmane koji čine više od pet posto jamstvenog kapitala kreditne institucije ili prelaze iznos od 20 milijuna kuna (ovisno o tome što je niže), kreditna institucija dužna je osigurati da neovisni procjenitelj izvrši procjenu vrijednosti nekretnina najmanje svake treće godine. Kreditna institucija dužna je osigurati da neovisna procjena nekretnina za takve plasmane nije starija od 3 godine od dana stupanja na snagu ove Odluke.«

Članak 6.

U članku 39. iza riječi: »mjenice dužnika,« dodaje se riječ: »zadužnice,«.

Članak 7.

Članak 42. mijenja se i glasi:

»Internu metodologiju procjene gubitaka iz članka 17. stavaka 1., kao i članka 32. stavka 1. ove Odluke kreditna institucija je dužna uspostaviti i testirati tako da bude spremna za primjenu na dan prijama Republike Hrvatske u Europsku uniju.«.

Članak 8.

Ova Odluka objavljuje se u »Narodnim novinama« i stupa na snagu dana 31. ožujka 2010., osim odredbi članka 17. stavka 1. Odluke o klasifikaciji plasmana i izvanbilančnih obveza kreditnih institucija (»Narodne novine«, broj 1/2009 i 75/2009) koji je izmijenjen člankom 2. ove Odluke i članka 32. stavka 1. Odluke o klasifikaciji plasmana i izvanbilančnih obveza kreditnih institucija (»Narodne novine«, broj 1/2009 i 75/2009) koji je izmijenjen člankom 4. ove Odluke, koji stupaju na snagu na dan prijama Republike Hrvatske u Europsku uniju.

O. br. 05-020/01-10/ŽR

Zagreb, 4. siječnja 2010.

Guverner
Hrvatske narodne banke
dr. sc. Željko Rohatinski, v. r.

Odluka, NN 2/2010-22